25.05.2017 klo 21:08
Ilmatieteen laitos arvioi tiistaina, että Länsi- ja Etelä-Suomeen tulee sunnuntaina pikahelle. Forecan mukaan ennuste elää ja voi hyvin.
Lauantain kylmyys vaihtuu sunnuntain lämmöksi lännessä ja etelässä.
Matalapaine päästää lämpimän ilman Suomeen, mutta vain hetkeksi.
Tilastopohjainen ennuste lupaa lämmintä keliä kesäkuun alulle.
Sunnuntaina hätyytellään hellerajaa. Kuvituskuva. JOHN PALMEN
Suomen yllä on viikonlopun alussa melko kylmää ilmamassaa, eivätkä lämpötilat nouse perjantaina edes etelässä yli 20 asteen.
Kolea ja pilvien täyteinen säärintama tulee hiljalleen Länsi-Suomen ylle ja yltää eteläänkin. Lauantaina viilenee, ja pilvet alkavat ropista vetenä alas.
- Sateita tulee jonkun verran Pohjanmaan, Satakunnan ja Pirkanmaan alueilla. Ne viilentävät lämpötilat 10 asteeseen tai alle, meteorologi Kristian Roine Forecalta toteaa.
Etelässä ja Lounais-Suomessa ei kastu, mutta keli on silti pilvistä. Idässä ja pohjoisessa on poutaista, joskin koleaa. Lapissa lämpötila ei nouse yli 10 asteen, ja öisin on vieläkin kylmempää. Alavilla mailla on hallan vaara.
- Kylmiä öitä on. Perjantain ja lauantain välisenä yönä koko Pohjois-Suomessa on pakkasta. Hallaa voi esiintyä.
Ihmisten ja kasvien kärvistely palkitaan pyhänä. Sunnuntai on nimittäin Roineen mielestä varsin potentiaalinen hellepäivä.
Kylmää, lämmintä, kylmää
Ennuste vahvistaa Ilmatieteen laitoksen kollegan Juha Föhrin epäilyt. Föhr kuvaili Iltalehdelle tiistaina, että Suomeen "pullahtaa" lämmintä ilmamassaa.
- On hyvät mahdollisuudet, että Länsi-Suomessa ollaan hellerajalla. Malli ennustaa 23 astetta, ja silloin joltakin havaintoasemalta yleensä saadaan pari astetta enemmän, Roine sanoo.
Ennuste on jo huomattavasti tarkempi kuin tiistaina, jolloin välimatkaa oli viisi päivää.
Maanantaina sää on taas kylmenemässä. Helteen pikavisiitti johtuu nopealiikkeisestä matalapaineesta, joka päästää lämpimän ilman hetkellisesti Suomen ylle.
Forecan 15 päivän ennuste lupaa lisää rantakeliä kesäkuun 4:nnestä päivästä alkaen. Edessä voi olla jopa viiden päivän jakso, jolloin keskilämpötila pysyttelee esimerkiksi Helsingissä jatkuvasti 17 ja 22 asteen välillä.
Roine muistuttaaa, että ennuste pohjautuu tilastoihin, eikä lämpötiloja voi vielä juurikaan ennustaa säärintamien liikkumisen perusteella.
- Keski-Euroopassa on lämmintä toukokuun viimeisellä viikolla. Periaatteessa se voisi yltää Suomeen. Viitteitä on, mutta en mielellään ota kantaa, kun ollaan kahden viikon päässä.
Vesien pintalämpötilat alkavat kelvata kovahipiäisimmille jo uimiseen - jos sattuu olemaan etelässä. Veden lämpö nousee paikoin jo 15 asteeseen. Keski-Suomessa vesi on enää noin 10-asteista. Lapissa on vielä jäätäkin.